വിദേശത്തും ഇനി ഹിറ്റ്മാന്, രോഹിതിന് ശതകം ഇന്ത്യ ഡ്രൈവിങ് സീറ്റില് രോഹിത് ശര്മയുടെ സെഞ്ച്വറി127 വിരുന്നിന്റെയും ചേതേശ്വര് പുജാരയുടെ പതിവുമട്ടില്നിന്നു മാറിയ അര്ധ സെഞ്ച്വറി61യുടെയും കരുത്തില് ഓവലില് ടീം ഇന്ത്യ ഡ്രൈവിങ് സീറ്റില്. മുന്നിര ബാറ്റ്സ്മാന്മാരുടെ കൂട്ടത്തകര്ച്ച കണ്ട ഒന്നാം ഇന്നിങ്സിനു ശേഷമാണ് ഇന്ത്യയുടെ അപ്രതീക്ഷിത തിരിച്ചുവരവ്. ഒടുവില് വാര്ത്ത ലഭിക്കുമ്ബോള് മൂന്ന് വിക്കറ്റ് നഷ്ടത്തില് 254 എന്ന ശക്തമായ നിലയിലാണ് ഇന്ത്യ.വിദേശത്തെ ആദ്യ ടെസ്റ്റ് സെഞ്ച്വറിക്കുവേണ്ടിയുള്ള വര്ഷങ്ങളുടെ കാത്തിരിപ്പിനാണ് ഓവലില് രോഹിത് ശര്മ അന്ത്യം കുറിച്ചത്. എട്ടു വര്ഷം മുന്പ് ടെസ്റ്റില് അരങ്ങേറ്റം കുറിച്ച ശേഷമുള്ള താരത്തിന്റെ ആദ്യ വിദേശ സെഞ്ച്വറിയാണിത് ടെസ്റ്റ് കരിയറിലെ എട്ടാമത്തെ ശതകവും. മോയിന് അലിയുടെ പന്ത് ഗാലറിയിലേക്ക് പറത്തിയായിരുന്നു ആ നാഴികക്കല്ല് രോഹിത് പിന്നിട്ടത്. ഇംഗ്ലണ്ടില് ഓപണറായി മൂന്ന് ഫോര്മാറ്റിലും സെഞ്ച്വറി നേടുന്ന ആദ്യ വിദേശതാരവുമായി രോഹിത്. രണ്ടാംദിനം കളി നിര്ത്തിയേടത്തുനിന്നാണ് ഇന്ത്യന് ഓപണര്മാരായ രാഹുലും രോഹിതും ഇന്ന് കളി തുടങ്ങിയത്. ജിമ്മി ആന്ഡേഴ്സനും ക്രിസ് വോക്സും മികച്ച ഫോം തുടര്ന്നപ്പോഴും കൃത്യമായ ആസൂത്രണത്തോടെയും ഗൃഹപാഠം ചെയ്തുമായിരുന്നു രോഹിതും രാഹുലും ക്രീസിലെത്തിയതെന്നു വ്യക്തമാക്കുന്നതായിരുന്നു ഇരുവരുടെയും മികച്ച ഇന്നിങ്സ്. ആദ്യ ഇന്നിങ്സില് സംഭവിച്ച പിഴവുകളെല്ലാം തിരുത്തുന്ന തരത്തില് ഇന്ത്യയെ ശക്തമായ നിലയിലേക്കു നയിക്കുകയായിരുന്നു ഇരുവരും. എന്നാല്, അര്ധസെഞ്ച്വറിക്ക് നാല് റണ്സ് മാത്രം അകലെ രാഹുല് വീണു. ആന്ഡേഴ്സന്റെ പന്തില് വിക്കറ്റ് കീപ്പര് ജോണി ബെയര്സ്റ്റോ പിടിച്ചു പുറത്താകുമ്ബോള് 158 പന്തില് ആറു ഫോറും ഒരു സിക്സും പന്തില് 46 റണ്സായിരുന്നു രാഹുല് നേടിയത്. ഓപണിങ് കൂട്ടുകെട്ടില് റെക്കോര്ഡ് കുറിച്ചാണ് രാഹുല് മടങ്ങിയത്. രോഹിതും രാഹുലും ചേര്ന്ന് 985 പന്തുകളാണ് ഈ പരമ്ബരയില് ഇതുവരെ നേരിട്ടത്. 1999നുശേഷം ഇംഗ്ലണ്ടില് ഒരു ടെസ്റ്റ് പരമ്ബരയില് ഓപണിങ് സഖ്യം ഇത്രയും നീണ്ട ഇന്നിങ്സ് കളിക്കുന്നത് ഇതാദ്യമായാണ്. മൂന്നാമനായി ഇറങ്ങിയ പുജാര ലീഡ്സ് ടെസ്റ്റിലെ രണ്ടാം ഇന്നിങ്സില് കാണിച്ച അതേ മനോഭാവത്തോടെയാണ് ഇന്നും തുടക്കം മുതല് ബാറ്റ് വീശിയത്. ലീഡ് സ്വന്തമാക്കിയ ശേഷം രോഹിതും പുജാരയും ചേര്ന്ന് ഇംഗ്ലീഷ് ബൗളര്മാരെ ശരിക്കും കൈകാര്യം ചെയ്യുകയായിരുന്നു. വജ്രായുധങ്ങളായ ആന്ഡേഴ്സനെയും ക്രിസ് വോക്സിനെയുമെല്ലാം മാറിമാറി പരീക്ഷിച്ചിട്ടും ഇംഗ്ലീഷ് നായകന് ജോ റൂട്ടിന് കൂട്ടുകെട്ട് തകര്ക്കാനായില്ല. ഗ്രൗണ്ടിന്റെ നാലുഭാഗത്തേക്കും പന്തു പായിച്ച് മൈതാനത്ത് റണ്ണൊഴുക്കുകയായിരുന്നു ഇരുവരും. ഒടുവില് റൂട്ട് തന്നെ പന്തെടുത്തിട്ടും കാര്യമുണ്ടായില്ല. ഇതിനിടെ രോഹിത് സെഞ്ച്വറി നേടിയതിനു പിറകെ പുജാരയും അര്ധസെഞ്ച്വറി പിന്നിട്ടു. ഇരുവരും ചേര്ന്ന് ഇന്ത്യയെ കൂറ്റന് സ്കോറിലെത്തിക്കുമെന്നു തോന്നിച്ച ഘട്ടത്തിലാണ് പുതിയ പന്തില് ഒലി റോബിന്സന് ഞെട്ടിച്ചത്. ക്രീസില് നിലയുറപ്പിച്ചും കളം നിറഞ്ഞും കളിച്ച രണ്ടുതാരങ്ങളെയും റോബിന്സന് ഒരു ഓവറില് തന്നെ പിടികൂടി. ഇംഗ്ലീഷ് നായകനും ആരാധകരും ഒരുപോലെ ശ്വാസം വിട്ട നിമിഷങ്ങളായിരുന്നു അത്. സെഞ്ച്വറിക്കു പിറകെ ബൗണ്ടറികളുമായി ഇന്നിങ്സിനു ഗതിവേഗം കൂട്ടിയ രോഹിത് ആണ് ആദ്യം വീണത്. ക്രിസ് വോക്സിന് ക്യാച്ച് നല്കി മടങ്ങുമ്ബോള് 256 പന്തുകളില്നിന്ന് 14 ബൗണ്ടറിയും ഒരു സിക്സും സഹിതം 127 റണ്സ് വാരിക്കൂട്ടിയിരുന്നു രോഹിത്. പിന്നാലെ പുജാര127 പന്തില് ഒന്പത് ബൗണ്ടറി സഹിതം 61 മോയിന് അലിക്കും ക്യാച്ച് നല്കി കൂടാരം കയറി. അഞ്ചാമനായി വീണ്ടും രവീന്ദ്ര ജഡേജയെ ഇറക്കി ആദ്യ ഇന്നിങ്സിലെ പരീക്ഷണം ഇന്ത്യ തുടര്ന്നു. ഒടുവില് വാര്ത്ത ലഭിക്കുമ്ബോള് 13 റണ്സുമായി നായകന് വിരാട് കോഹ്ലിയും അഞ്ച് റണ്സുമായി ജഡേജയുമാണ് ക്രീസിലുള്ളത്. ഇന്ത്യയുടെ ലീഡ് 155 റണ്സായി ഉയരുകയും ചെയ്തിട്ടുണ്ട്.